น้ำมันดิบปิดลบ ขณะนักลงทุนจับตารายงานสต็อกในสหรัฐฯ
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (27 ต.ค.) เนื่องจากนักลงทุนชะลอการซื้อขายก่อนที่สำนักงานสารสนเทศด้านการพลังงานของสหรัฐ (EIA) 
28 ต.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนธ.ค.ลดลง 78 เซนต์ หรือ 1.8% ปิด (27 ต.ค.) ที่ 43.2 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนธ.ค.ลดลง 73 เซนต์ หรือ 1.5% ปิดที่ 46.81 ดอลลาร์/บาร์เรล
นักลงทุนจับตาดูรายงานสต็อกน้ำมันดิบประจำสัปดาห์ซึ่ง EIA จะเปิดเผยในวันนี้ตามเวลาสหรัฐ ขณะที่นักลงทุนบางส่วนคาดว่า สต็อกน้ำมันดิบจะปรับตัวเพิ่มขึ้น 3.5 ล้านบาร์รเล ส่วนในรอบสัปดาห์ที่สิ้นสุดเมื่อวันที่ 16 ต.ค.ที่ผ่านมานั้น EIA ระบุว่า สต็อกน้ำมันดิบเพิ่มขึ้น 8.0 ล้านบาร์เรล สู่ระดับ 476.6 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 4 ติดต่อกัน ขณะที่นักวิเคราะห์คาดว่าจะเพิ่มขึ้นเพียง 3.5 ล้านบาร์เรล
นอกจากนี้ สัญญาน้ำมันดิบยังได้รับแรงกดดันจากสกุลเงินดอลลาร์สหรัฐที่แข็งค่าขึ้นเมื่อเทียบกับยูโร ก่อนที่การประชุมของธนาคารกลางสหรัฐ (FED) จะเสร็จสิ้นในวันนี้ตามเวลาสหรัฐ นางลอเร็ตตา เมสเตอร์ ประธานเฟดสาขาคลีฟแลนด์ กล่าวว่าเศรษฐกิจสหรัฐมีความพร้อมที่จะรับมือกับการที่เฟดจะปรับอัตราดอกเบี้ยขึ้นจากระดับต่ำที่ใกล้เคียง 0%